Απεργία ξεκίνησε στις 6 το απόγευμα της Τρίτης στις εφημερίδες «Έθνος», «Ημερησία», και «Goal News», στις ιστοσελίδες ethnos.gr, imerisia.gr, sentragoal.gr, life.gr, womenonly.gr, elle.gr, cinema.gr και caranddriver.gr, καθώς και σε όλες τις περιοδικές εκδόσεις του Ομίλου «Πήγασος». Η απεργία θα διαρκέσει μέχρι τις 6 το απόγευμα της Τετάρτης.

Μετά τον ΔΟΛ του Σταύρου Ψυχάρη, σειρά πήραν οι εργαζόμενοι του «Πήγασου» που παραμένουν για μήνες απλήρωτοι.

Τα Διοικητικά Συμβούλια της ΕΣΗΕΑ, της ΕΠΗΕΑ, της ΕΤΗΠΤΑ, της ΕΣΠΗΤ, της ΠΕΛ και της ΕΦΕ αποφάσισαν την κήρυξη 24ωρης απεργίας.

Η ανακοίνωση των Σωματείων είναι πανομοιότυπη με την προχθεσινή για τον ΔΟΛ: «Η απεργία κηρύσσεται καθώς οι εργαζόμενοι βρίσκονται αντιμέτωποι με την εντελώς παράνομη, αντεργατική και καταχρηστική συμπεριφορά της εργοδοσίας, η οποία τους οφείλει δεδουλευμένες αποδοχές, που αντιστοιχούν στο β' δεκαπενθήμερο του Αυγούστου, στους μήνες Σεπτέμβριο, Οκτώβριο, Νοέμβριο και στο α' δεκαπενθήμερο Δεκεμβρίου 2016. Τα Δ.Σ. των Ενώσεων ζητούν την άμεση καταβολή όλων των οφειλομένων δεδουλευμένων αποδοχών των συναδέλφων».

Η απεργία αφορά όλους τους δημοσιογράφους, τους διοικητικούς υπαλλήλους, τους τεχνικούς τύπου, τους λιθογράφους και τους φωτορεπόρτερ που εργάζονται στον Όμιλο.

Στο μεταξύ, νέα 24ωρη απεργία ξεκινά από το απόγευμα της Τρίτης (20/12) έως το απόγευμα της Τετάρτης (21/12), για όλους τους δημοσιογράφους, τους διοικητικούς υπαλλήλους, τους τεχνικούς τύπου, τους λιθογράφους, τους τεχνικούς ραδιοφώνου και τους φωτορεπόρτερ, οι οποίοι εργάζονται στις εφημερίδες «ΤΑ ΝΕΑ» και «ΤΟ ΒΗΜΑ ΤΗΣ ΚΥΡΙΑΚΗΣ», στο ραδιοφωνικό σταθμό «ΒΗΜΑ FM», στις ιστοσελίδες «tanea.gr», «tovima.gr» και «in.gr», καθώς και σε όλα τα περιοδικά του Ομίλου.